32007D0015
L 007/30
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de aprobare a planurilor de monitorizare pentru depistarea reziduurilor sau a substanțelor în animalele vii și în produsele de origine animală prezentate de Bulgaria și România în conformitate cu Directiva 96/23/CE a Consiliului
[notificată cu numărul C(2006) 6815]
(Text cu relevanță pentru SEE)
(2007/15/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogarea a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 8 alineatul (1) al doilea paragraf,
întrucât:
(1)
Directiva 96/23/CE stabilește măsurile de control care se aplică anumitor substanțe și reziduurilor acestora în animalele vii și în produsele de origine animală și prevede că statele membre trebuie să-și prezinte planurile de monitorizare pentru depistarea reziduurilor sau a substanțelor („planurile de monitorizare”) Comisiei pentru aprobare.
(2)
Dat fiind că Bulgaria și România vor adera la Comunitate la 1 ianuarie 2007, acestea au prezentat planuri de monitorizare Comisiei pentru aprobare.
(3)
Aceste planuri de monitorizare îndeplinesc dispozițiile Directivei 96/23/CE și trebuie prin urmare aprobate.
(4)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se aprobă planul de monitorizare pentru depistarea reziduurilor sau a substanțelor prevăzute la articolul 5 alineatul (1) din Directiva 96/23/CE, prezentat de Bulgaria Comisiei la 25 aprilie 2006.
Articolul 2
Se aprobă planul de monitorizare pentru depistarea reziduurilor sau a substanțelor prevăzute la articolul 5 alineatul (1) din Directiva 96/23/CE, prezentat de România Comisiei la 20 martie 2006.
Articolul 3
Prezenta decizie se aplică sub rezerva intrării în vigoare și de la data intrării în vigoare a Tratatului de aderare a Bulgariei și a României.
Articolul 4
Prezenta decizie se adresează statelor membre.
Adoptată la Bruxelles, 22 decembrie 2006.